NARIADENIE KOMISIE (ES) č. 245/2009
z 18. marca 2009,
ktorým sa vykonáva smernica Európskeho parlamentu a Rady 2005/32/ES v súvislosti s požiadavkami na ekodizajn žiariviek bez zabudovaného predradníka, výbojok s vysokou svietivosťou a predradníkov a svietidiel, ktoré sú schopné ovládať takéto svetelné zdroje, a ktorým sa ruší smernica Európskeho parlamentu a Rady 2000/55/ES
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2005/32/ES zo 6. júla 2005 o vytvorení rámca na stanovenie požiadaviek na ekodizajn výrobkov využívajúcich energiu a o zmene a doplnení smernice Rady 92/42/EHS a smerníc Európskeho parlamentu a Rady 96/57/ES a 2000/55/ES (1), a najmä na jej článok 15 ods. 1,
po porade s Konzultačným fórom pre ekodizajn,
keďže:
(1)
Podľa smernice 2005/32/ES Komisia stanoví požiadavky na ekodizajn výrobkov využívajúcich energiu, ktoré predstavujú významné podiely predaja a obchodov, majú významný vplyv na životné prostredie a predstavujú významný potenciál zlepšenia, pokiaľ ide o ich vplyv na životné prostredie bez spôsobenia nadmerných nákladov.
(2)
V článku 16 ods. 2 druhej zarážke smernice 2005/32/ES sa stanovuje, že v súlade s postupom uvedeným v článku 19 ods. 3 a kritériami vymedzenými v článku 15 ods. 2 a po porade s konzultačným fórom pre ekodizajn Komisia vo vhodných prípadoch zavedie vykonávacie opatrenie pre svietidlá v treťom sektore.
(3)
Komisia uskutočnila dve predbežné štúdie, ktoré analyzovali technické, environmentálne a ekonomické aspekty svietidiel, ktoré sa obvykle používajú v treťom sektore (osvetlenie kancelárií a verejné osvetlenie). Štúdie boli vypracované spoločne so zainteresovanými stranami a záujmovými stranami zo Spoločenstva a z tretích krajín a výsledky boli zverejnené na internetových stránkach Európskej komisie EUROPA.
(4)
Povinné požiadavky na ekodizajn sa vzťahujú na výrobky umiestnené na trhu, nech sú inštalované kdekoľvek, preto takéto požiadavky nemôžu závisieť od aplikácie, v ktorej sa výrobok používa (napríklad osvetlenie kancelárií alebo verejné osvetlenie). Preto by malo toto nariadenie zahŕňať špecifické výrobky, napríklad žiarivky bez zabudovaných predradníkov, výbojky s vysokou svietivosťou a predradníky a svietidlá, ktoré sú schopné ovládať takéto svetelné zdroje. Orientačné referenčné hodnoty môžu pomôcť pri usmerňovaní používateľov k najlepšej dostupnej technológii pre špecifické aplikácie (napríklad osvetlenie kancelárií alebo verejné osvetlenie).
(5)
Výrobky, ktoré podliehajú tomuto nariadeniu, sú určené na použitie najmä na všeobecné účely osvetlenia, čo znamená, že prispievajú k poskytovaniu umelého osvetlenia, ktoré nahrádza prirodzené osvetlenie na účely normálneho ľudského zraku. Svietidlá na špeciálne účely (napríklad svietidlá používané v obrazovkách počítačov, fotokopírovacích prístrojoch, garbiarskych zariadeniach, osvetlení terárií a v iných podobných aplikáciách) by nemali podliehať tomuto nariadeniu.
(6)
Environmentálne aspekty zahrnutých výrobkov využívajúcich energiu, ktoré sú identifikované ako významné na účely tohto nariadenia, sú tieto:
a)
spotreba energie vo fáze používania výrobku;
b)
obsah ortuti v svietidlách.
(7)
Ročná spotreba elektriny v Spoločenstve súvisiaca s výrobkami, ktoré podliehajú tomuto nariadeniu, sa v roku 2005 odhadovala na 200 TWh, čo zodpovedá 80 miliónom ton emisií CO2. Bez prijatia osobitných opatrení sa v roku 2020 predpokladá nárast spotreby na 260 TWh. Predbežné štúdie ukázali, že spotreba elektriny výrobkami, ktoré podliehajú tomuto nariadeniu, sa môže významne znížiť.
(8)
Obsah ortuti v nainštalovaných svietidlách sa v roku 2005 odhadoval na 12,6 tony. Bez prijatia osobitných opatrení sa predpokladá, že obsah ortuti v nainštalovaných svietidlách sa v roku 2020 zvýši na 18,6 tony, hoci sa preukázalo, že sa môže významne znížiť.
(9)
Ak chýbajú medzinárodne schválené vedecké metódy merania vplyvu takzvaného „svetelného znečistenia“ na životné prostredie, nemôže sa vyhodnotiť jeho význam. Akceptuje sa však, že opatrenia prijaté na zvýšenie účinnosti osvetlenia osvetľovacích zariadení v treťom sektore môžu mať pozitívny vplyv na „svetelné znečistenie“.
(10)
Zlepšenie spotreby elektrickej energie výrobkov, ktoré podliehajú tomuto nariadeniu, by sa malo dosiahnuť uplatnením existujúcich patentovo nechránených a nákladovo efektívnych technológií, ktoré vedie k zníženiu kombinovaných výdavkov na nákup a prevádzku zariadení.
(11)
Požiadavky na ekodizajn výrobkov, ktoré podliehajú tomuto nariadeniu, by sa mali stanoviť so zreteľom na zlepšenie environmentálneho výkonu dotknutých výrobkov, čo prispieva k fungovaniu vnútorného trhu a k cieľu Spoločenstva znížiť v roku 2020 spotrebu energie o 20 %.
(12)
Týmto nariadením by sa pri výrobkoch, ktoré mu podliehajú, malo dosiahnuť, aby technológie prinášajúce lepšiu energetickú účinnosť prenikali na trh v zvýšenej miere, čo povedie v roku 2020 k odhadovaným úsporám energie 38 TWh v porovnaní s vývojom bez zmeny.
(13)
Stanovenie požiadaviek na energetickú účinnosť svietidiel, ktoré podliehajú tomuto nariadeniu, povedie k zníženiu celkového obsahu ortuti v nich.
(14)
Požiadavky na ekodizajn by nemali mať negatívny účinok na funkčnosť výrobku a nemali by negatívne ovplyvňovať zdravie, bezpečnosť alebo životné prostredie. Nad potenciálnymi dodatočnými vplyvmi na životné prostredie počas produkčnej fázy výrobkov, ktoré podliehajú tomuto nariadeniu, by mali vysoko prevážiť najmä výhody zníženia spotreby elektriny počas ich používania.
(15)
Postupné nadobúdanie účinnosti požiadaviek na ekodizajn by malo poskytnúť výrobcom dostatočný čas na primerané prepracovanie konštrukčného riešenia výrobkov podliehajúcich tomuto nariadeniu. Etapy by sa mali načasovať tak, aby sa zabránilo negatívnym vplyvom na funkčnosť zariadení na trhu a aby sa zohľadnil dosah na výrobcov, najmä na malé a stredné podniky, z hľadiska nákladov pri súčasnom zabezpečení včasného dosiahnutia cieľov tohto nariadenia. Pri prehodnotení podľa článku 8 by sa malo medzi iným overiť, či funkčné požiadavky na predradníky pre svetelné zdroje s vysokou svietivosťou v prílohe III časti 2.1.C bude možné dosiahnuť osem rokov po nadobudnutí účinnosti tohto nariadenia.
(16)
Stiahnutie náhradných svetelných zdrojov z trhu by sa malo plánovať s ohľadom na jeho účinky na koncových používateľov. Členské štáty by mohli uložiť prísnejšie požiadavky na osvetlenie.
(17)
Merania príslušných parametrov výrobkov by sa mali vykonávať, berúc do úvahy všeobecne uznaný súčasný stav metód merania; výrobcovia môžu uplatňovať harmonizované normy stanovené v súlade s článkom 10 smernice 2005/32/ES.
(18)
V súlade s článkom 8 smernice 2005/32/ES by sa v tomto nariadení malo stanoviť, že uplatniteľnými postupmi posudzovania zhody sú vnútorná kontrola návrhu, ktorá je vymedzená v prílohe IV k smernici 2005/32/ES, a systém riadenia, ktorý je vymedzený v prílohe V k smernici 2005/32/ES.
(19)
Aby sa uľahčilo overovanie zhody, výrobcovia by mali v technickej dokumentácii poskytovať informácie uvedené v prílohách V a VI k smernici 2005/32/ES, pokiaľ sa tieto informácie týkajú požiadaviek stanovených v tomto vykonávacom opatrení.
(20)
Okrem právne záväzných požiadaviek by mala identifikácia orientačných referenčných hodnôt najlepších dostupných technológií pre výrobky, ktoré podliehajú tomuto nariadeniu, prispievať k zabezpečeniu širokej dostupnosti informácií a ľahkého prístupu k nim. Toto je užitočné najmä pre malé a stredné podniky a veľmi malé firmy, pretože to ďalej uľahčuje integráciu najlepších konštrukčných technológií na zlepšovanie environmentálnych vlastností výrobkov, ktoré podliehajú tomuto nariadeniu, počas životného cyklu.
(21)
Hoci sa obsah ortuti v žiarivkách a výbojkách s vysokou svietivosťou považuje za významný environmentálny aspekt, je vhodné ho regulovať podľa smernice Európskeho parlamentu a Rady 2002/95/ES (2), ktorá pokrýva aj typy svietidiel vyňaté z tohto nariadenia.
(22)
Smernica Európskeho parlamentu a Rady 2000/55/ES z 18. septembra 2000 o požiadavkách na energetickú účinnosť predradníkov pre žiarivkové osvetlenie (3) je vykonávacím opatrením smernice 2005/32/ES a má pokračujúci účinok na nainštalované predradníky v dôsledku dlhej životnosti svietidiel a magnetických predradníkov. Existuje však ďalší potenciál zlepšovania a boli by vhodné náročnejšie požiadavky na minimálnu energetickú účinnosť v porovnaní so smernicou 2000/55/ES. Smernica 2000/55/ES by sa preto mala nahradiť týmto nariadením.
(23)
Opatrenia stanovené v tomto nariadení sú v súlade so stanoviskom výboru zriadeného podľa článku 19 ods. 1 smernice 2005/32/ES,
PRIJALA TOTO NARIADENIE:
Článok 1
Predmet a rozsah pôsobnosti
Týmto nariadením sa ustanovujú požiadavky na ekodizajn pre uvedenie na trh žiariviek bez zabudovaného predradníka, výbojok s vysokou svietivosťou a predradníkov a svietidiel, s ktorými možno prevádzkovať takéto svetelné zdroje, ako sa vymedzujú v článku 2, aj keď sú zabudované do iných elektrických spotrebičov.
Týmto nariadením sa ustanovujú aj orientačné referenčné hodnoty pre výrobky, ktoré sú určené na používanie v osvetlení kancelárií a verejnom osvetlení.
Výrobky uvedené v prílohe I nepodliehajú požiadavkám stanoveným v tomto nariadení.
Článok 2
Vymedzenie pojmov
Na účely tohto nariadenia sa uplatňuje vymedzenie pojmov stanovené v smernici 2005/32/ES. Uplatňuje sa aj toto vymedzenie pojmov:
1.
„všeobecné osvetlenie“ je v podstate rovnomerné osvetlenie priestoru bez spĺňania osobitných miestnych požiadaviek;
2.
„osvetlenie kancelárií“ je pevné osvetľovacie zariadenie určené pre prácu v kanceláriách, ktoré má ľuďom umožniť účinne a presne vykonávať vizuálne úlohy;
3.
„verejné osvetlenie“ je pevné osvetľovacie zariadenie určené na poskytovanie dobrej viditeľnosti pre používateľov vonkajších verejných dopravných plôch za tmy, aby sa podporila bezpečnosť premávky, plynulosť premávky a bezpečnosť verejnosti;
4.
„výbojka“ je svetelný zdroj, v ktorom je svetlo priamo alebo nepriamo vytvárané elektrickým výbojom v plyne, pare kovu alebo zmesi viacerých plynov a pár;
5.
„predradník“ je zariadenie, ktoré slúži najmä na obmedzenie prúdu svetelného zdroja (zdrojov) na požadovanú hodnotu v prípade, ak je zapojený medzi napájaním a jednou alebo viacerými výbojkami. Predradník môže obsahovať aj prostriedky na transformovanie napájacieho napätia, tlmenie svetelného zdroja, korigovanie účinníka a buď sám, alebo v kombinácii so štartérom zabezpečuje potrebné podmienky na spustenie svetelného zdroja (zdrojov);
6.
„svietidlo“ je prístroj, ktorý distribuuje, filtruje alebo transformuje svetlo vysielané z jedného alebo viacerých svetelných zdrojov a obsahuje všetky diely potrebné na podporu, upevnenie a ochranu svetelných zdrojov, prípadne aj pomocné obvody spolu s prostriedkami pripojenia na zdroj, ale nie samotné svetelné zdroje;
7.
„žiarivky“ sú nízkotlakové ortuťové výbojky, v ktorých väčšinu svetla vyžaruje jedna alebo viac vrstiev fosforu aktivovaného ultrafialovým žiarením z výboja;
8.
„žiarivky bez zabudovaného predradníka“ sú jednopäticové a dvojpäticové žiarivky bez zabudovaného predradníka;
9.
„výbojky s vysokou svietivosťou“ sú elektrické výbojky, v ktorých je oblúk vytvárajúci svetlo stabilizovaný teplotou steny a zaťaženie steny presahuje 3 watty na štvorcový centimeter.
Na účely príloh I a III až VII sa uplatňuje aj vymedzenie pojmov stanovené v prílohe II.
Článok 3
Požiadavky na ekodizajn
Požiadavky na ekodizajn, ktoré sa vzťahujú na žiarivky bez zabudovaného predradníka, na výbojky s vysokou svietivosťou a na predradníky a svietidlá, s ktorými možno prevádzkovať takéto svetelné zdroje, sú vymedzené v prílohe III.
Článok 4
Posudzovanie zhody
Postupom posudzovania zhody uvedeným v článku 8 smernice 2005/32/ES je systém vnútornej kontroly návrhu stanovený v prílohe IV k smernici 2005/32/ES alebo systém riadenia stanovený v prílohe V k smernici 2005/32/ES.
Na účely posudzovania zhody podľa článku 8 smernice 2005/32/ES obsahuje súbor technickej dokumentácie kópiu informácií o výrobku poskytnutých v súlade s prílohou III oddielmi 1.3., 2.2. a 3.2.
Článok 5
Postup overovania na účely dohľadu nad trhom
Kontroly týkajúce sa dohľadu sa vykonávajú v súlade s postupom overovania stanoveným v prílohe IV.
Článok 6
Orientačné referenčné hodnoty
Orientačné referenčné hodnoty pre výrobky a technológie s najlepším výkonom, ktoré sú v súčasnosti dostupné na trhu, sa uvádzajú:
a)
v prílohe V pre žiarivky bez zabudovaného predradníka, pre výbojky s vysokou svietivosťou a pre predradníky a svietidlá, s ktorými možno prevádzkovať takéto svetelné zdroje;
b)
v prílohách VI a VII pre výrobky určené na použitie v osvetlení kancelárií a verejnom osvetlení.
Článok 7
Zrušenie
Smernica 2000/55/ES sa zrušuje jeden rok po nadobudnutí účinnosti tohto nariadenia.
Článok 8
Prehodnotenie
Komisia prehodnotí toto nariadenie s prihliadnutím na technologický pokrok najneskôr 5 rokov po tom, ako nadobudne účinnosť.
Článok 9
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Požiadavky stanovené v prílohe III sa uplatňujú v súlade s časovým harmonogramom, ktorý je v nej uvedený.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. marca 2009